पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के गंभीर मरीजों के लिए बेहद जरूरी माने जा रहे रेमडेसिविर इंजेक्शन की कालाबाजारी बंद होने का नाम नहीं ले रही है। पिछले एक हफ्ते में तीन अलग-अलग कार्रवाई में 12 लोगों का पकड़ा जा चुका है। इसके बावजूद कालाबाजारी करने वाले डर नहीं रहे हैं।
शनिवार को पुलिस ने दुर्ग के दो युवकों को पकड़ा। वे भिलाई सेक्टर-9 अस्पताल के स्टाफ से इंजेक्शन खरीदकर उसे रायपुर, दुर्ग-भिलाई और राजनांदगांव में 15-20 हजार में बेच रहे थे। वे सोशल मीडिया में इंजेक्शन के लिए मैसेज प्रसारित करते थे। एक महिला की शिकायत पर युवकों को पकड़ा। सेक्टर-9 अस्पताल के स्टाफ के उनके लिंक की तलाश की जा रही है।
पुलिस के अफसरों के अनुसार दुर्ग केलाबाड़ी निवासी शाहरुख कुरैशी (28) और मोहसिन खान (29) दोनों पिछले दो माह से रेमडेसिविर इंजेक्शन की कालाबाजारी कर रहे हैं। शाहरुख का परिचित भिलाई सेक्टर-9 अस्पताल में नर्सिंग स्टाफ है। वह मरीजों का इंजेक्शन निकालकर शाहरुख को देता था। शाहरुख 6-8 हजार इंजेक्शन लेकर फिर सोशल मीडिया में पोस्ट करता था कि जिन्हें भी रेमडेसिविर इंजेक्शन चाहिए तो संपर्क करें। एक महिला ने आरोपी की लगातार पोस्ट देखकर पुलिस में शिकायत की। उसके बाद सायबर सेल ने जांच शुरू की। एक महिला स्टाफ ने आरोपी से इंजेक्शन के लिए संपर्क किया। आरोपी ने 17 हजार में एक इंजेक्शन देने का सौदा किया।
उसने महिला को एम्स बुलाया
जहां पुलिस ने रंगेहाथ पकड़ लिया। आरोपियों से दो रेमडेसिविर इंजेक्शन जब्त किया है। पुलिस उसके साथियों की तलाश कर रही है। पुलिस ने अब तक इंजेक्शन की कालाबाजारी करते हुए 12 लोगों को गिरफ्तार कर चुकी है। सभी खिलाफ प्रतिबंधात्मक कार्रवाई की गई। सभी आरोपी जमानत पर छूट गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn